
Sinj,   19. travnja 2011. godine

PRIOPĆENJE ZA JAVNOST


Poštovani! 

Ovim putem Vas obavještavamo kako je gradonačelnik Grada Sinja dana 19. travnja 2011. godine donio Odluku o stavljanju izvan snage Odluke o raspisivanju izbora za članove vijeća mjesnih odbora na području Grada Sinja.


Predmetna odluka stupila je na snagu dana 19. travnja 2011. godine, kada je i objavljena u Službenom glasniku Grada Sinja broj 04/09.


Naime, određene političke stranke kao i pojedinci koji namjeravaju kandidirati nezavisne liste na izborima za vijeće mjesnih odbora od gradonačelnika su zatražili produljenje roka za dostavu Prijedloga lista za izbor članova vijeća mjesnih odbora ili poništenje Odluke, iz razloga što su navodno kasno upoznati s postupkom i obvezatnim uputama iz kojih je razvidan zadnji rok za predaju. Napominju da su obavijest i predmetni podaci o tome na web stranici Grada Sinja objavljeni tek 4 dana prije isteka roka. 

Posebno su istaknuli kako su time  dovedeni u nepovoljniji  i neravnopravniji položaj od političkih stranaka i pojedinaca koji su o rokovima i izbornim radnjama bili upoznati danom raspisivanja izbora i kojima su obvezatne upute i propisani obrasci dostavljeni ranije.

Stoga iako je Gradsko izborno povjerenstvo provelo postupak predviđen zakonom, s ciljem da se isključi mogućnost  bilo čijih  i bilo kakvih  manipulacija u svezi provedbe  izbora za članove vijeća mjesnih odbora na području grada Sinja, gradonačelnik Grada Sinja svojom odlukom od 19. travnja 2011. godine odlučio je staviti izvan snage odluku o raspisivanju izbora za članove vijeća mjesnih odbora.

Gradonačelnik će u skoro vrijeme donijeti novu Odluku o raspisivanju izbora za članove vijeća mjesnih odbora, kojom će se u skladu sa zakonskim odredbama odrediti novi datum održavanja izbora.

Tom prigodom će staviti poseban naglasak  i zatražiti od Gradskog izbornog povjerenstva da se putem web stranice Grada Sinja i ostalih medija svi zainteresirani na vrijeme upoznaju s postupkom i utvrđenim rokovima, kako bi u okviru istih svi mogli pravodobno dostaviti kandidacijske liste i omogućiti građanima  da između predloženih lista odaberu onu za koju će smatrati da će najbolje zastupati njihove interese u  lokalnim poslovima od neposrednog i svakodnevnog utjecaja. 


S poštovanjem,

GRADONAČELNIK

Ivica Glavan, prof..

